**QUI TÉ POR DE LA POESIA? ESTRATÈGIES DE LECTURA**

L’objectiu d’aquestes sessions és poder disposar d’unes quantes claus per mirar d’entendre tres aspectes bàsics relacionats amb la lectura de poesia. El primer, per què la poesia és tan important en el món on vivim, encara que no ens en faci l’efecte. El segon, com hem d’entrar-hi per a fer-nos-la nostra, per difícil que ens sembli. I el tercer, com podem aprofundir les nostres lectures fins a descobrir-hi multitud d’aspectes que de ben segur que no advertim a primera vista. Ah, i també quins són els límits d’aquest esforç d’aprofundiment.

És per això que les sis sessions del curs van adreçades a tota mena de lectors interessats pel gènere i, especialment, per la llengua. Ens basarem en textos de la poesia catalana de tots els temps i també en algunes traduccions al català de grans poetes foranis. L’interès se centra a mirar de descobrir, no només per què els poetes escriuen el que escriuen, sinó també per què nosaltres els llegim d’una o d’una altra manera.